《山斋》
宋代·郭印

我本丘壑姿，脱巾为谋食。
随牒几推迁，铜章领岩邑。
初期窃馀閒，焚香弄书册。
文法何苦多，日力不暇给。
讼纸秋叶翻，使符星火急。
自怜拙追科，难复济繁剧。
秋毫殊未试，直道聊抆拭。
白眼已纷纷，丹心犹汲汲。
要令四万家，实惠涓尘及。
怒骂奚足云，此意天应识。
西斋靓且深，於焉少游息。
幽独谁相对，古壁苍崖立。
高人喜过从，玄论挥八极。
世情一笑休，欲语不如默。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。